**ЧРЕЗ**

**ПРЕДСЕДАТЕЛЯ**

**НА НАРОДНОТО СЪБРАНИЕ**

**ДО**

**МИНИСТЪРА НА РЕГИОНАЛНОТО**

**РАЗВИТИЕ И БЛАГОУСТРОЙСТВОТО**

**Г-ЖА ЛИЛЯНА ПАВЛОВА**

**В Ъ П Р О С**

**от проф. д-р Вили Лилков**

**народен представител от ПГ на Реформаторския блок**

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание, внасям въпрос

**ОТНОСНО: „Изработването на нова Наредба № 2 за планиране и проектиране на комуникационно-транспортните системи на урбанизираните територии“**

**УВАЖАЕМА ГОСПОЖО ПАВЛОВА,**

 Наредба №2 е основополагащ нормативен акт за проектиране на елементи от градската среда и уличната мрежа, приет през 2004 г., с която се съобразяват всички инфраструктурни проекти за ремонт, реконструкция или възстановяване на улична мрежа. Въпреки правените частични промени, наредбата е остаряла и има нужда от осъвременяване. Остарелите практики заложени в нея са причина множество проекти финансирани със средства по оперативни програми, от общински и/или национален бюджет, да не могат да бъдат завършени качествено и в съответствие с европейските практики и изисквания. Това затруднява изпълнението на проектите и води често до препроектиране, забавяне на срокове или изпълнение с компромисно качество. Затруднено е прилагането на добри практики в архитектурата, градския дизайн, пътното строителство и оформянето на безопасна и качествена градска среда.

Някои от критериите, заложени в наредбата са завишени, или пък разпоредбите са толкова лаконични, че се приемат за ограничаващи, така че изпълнението на иновации или доказани добри практики става лесно атакуемо в съда.

Най-конкретно наредбата спъва усилията на местните власти:

* **Да приоритизират обществения транспорт чрез обособяване на бус-ленти.** Това е пряко свързано и с внедряването на интелигентни трафик-системи, от каквито български градове се нуждаят;
* Да залагат и да извършват строителство на съвременни **решения за реконструкция на улични кръстовища и обособяване на сложни транспортни възли**, където се пресичат и взаимодействат разнообразни видове транспорт, с възможност за прилагане на практики повишаващи безопасността на движението, в съответствие с приетата Европейска харта за пътна безопасност и ангажиментите за намаляване на броя и жертвите на ПТП.
* **Да обособяват нови пешеходни зони.** Нужно е да се дефинират зони от тип “споделени пространства” и да се обособят изисквания за създаване на такива;
* **Да обособяват зони за движение с до 30 км/ч** в съответствие с добре известни практики в чужбина;
* Да прилагат в **изграждането на велосипедна инфраструктура** модерните общоприети добри практики от ЕС.

Проектантите и строителите очакват изцяло нова Наредба 2 и хармонизирането й с новите нужди за строителство на инфраструктура в населените места, а за нейната промяна МРРБ говори още от 2010 г., поради което отправям към Вас следния въпрос:

Може ли да се ангажирате с конкретен срок за изработване на нова Наредба 2 за планиране и проектиране на комуникационно-транспортните системи на урбанизираните територии?

 **Народен представител:**

 **Проф. д-р Вили Лилков**

гр.София, 25.02.2015г.